Omnibus presentes litteras inspecturis, Anselmus, marescallus Campanie et dominus de Vicinis, salutem. Noverint universi quod viri religiosi abbas et conventus ecclesie Sancti-Johannis Senon., ad petitionem mei et Agnetis, uxoris mee, concesserunt nobis quod quamdiu nos vel alter nostrum vixerimus, possimus instituere, pro voluntate nostra, in capella de novo constructa in domo nostra de Vicinis, capellanum qui ibidem divina celebret, ac diurnum et nocturnum officium quotidie peragat, sicut nobis videbitur expedire. Ita tamen, quod dominicis diebus et festivis, parrochianos ecclesie de Vicinis ad divinum officium, vel ad aliqua sacramenta non admittat, nisi forte aliquo casu contingente aliqui eorum citati fuerint vel vocati locuturi nobiscum pro nostris propriis negociis, vel ipsorum, nisi solum nos et servientes ac familiam nostram in nostro servicio commorantes et hospites de alienis parrochiis ad nos venientes. Promisimus autem quod presbyter cui permissum fuerit ibidem celebrare divina, jura parrochialia in predicta capella nullatenus exerceat vel alicui administret, videlicet, confessiones audiendo, eucharistiam conferendo, mulieres ad purificationes recipiendo, homines ad jura matrimonialia admittendo, sive alia in quibus jura parrochialia exercentur faciendo, nisi de licentia prioris de Vicinis petita et obtenta; sed si nos in die sancto Pasche voluerimus eucharistiam percipere, vel dicta uxor mea ad purificationem venire, prior de Vicinis ad predictam capellam accedet, vel mittet alium, qui loco sui nobis dicta sacramenta ministrabit. Capellanus, autem, qui in eadem capella pro tempore fuerit institutus, tenebitur omnes oblationes et proventus qui racione predicte capelle sive trecennalium, sive annualium vel reliquiarum obvenerint, sive ad manum ejus venerint, sive non, fideliter servare et integraliter, et absque diminutione aliqua restituere priori antedicto; et antequam in dicta capella admittatur dictis presbyter super hoc et super omnibus aliis supradictis firmiter custodiendis et fideliter adimplendis, prestare tenebitur dicto priori corporaliter juramentum. Ego, vero, et dicta Agnes, uxor mea, promisimus, fide data corporali, quod nos, omnes oblationes et omnes proventus, sicut supra dictum est, ad dictam capellam venientes, fideliter servare faciemus, et integre restitui, pro posse nostro, priori supradicto. Volumus, etiam, ego et dicta nobilis quod post decessum nostrum nulli liceat in dicta capella celebrare divina nisi de dictorum abbatis et conventus vel eorum successorum licentia speciali. In cujus rei memoriam et testimonium, ad petitionem dictorum religiosorum, presentes litteras sigilli mei munimine volui roborari. Datum, anno Domini Mº CCº quinquagesimo-quinto, mense decembris.